Dié Hamleys-winkels binnekort weer oop | Netwerk24
Deur Elvira Wood 27 November 2020 05:01
Die Hamleys-speelgoedwinkel in die Bedfordsentrum in Johannesburg. Foto: Elvira Wood
Die speelgoedwinkel-franchise is die afgelope bykans twee jaar onder geweldige druk. Al die winkels is sedert Maart, toe die staat van inperking van krag geword het, gesluit.
Hamleys is sedert begin 2019 in sakeredding nadat die vorige eienaar van die franchise, Philip Paphitis, die maatskappy glo rot en kaal besteel het.
Paphitis het homself vroeg vanjaar om die lewe gebring toe die polisie hom in Kaapstad in hegtenis wou neem.
Die ses winkels wat na verwagting op 1 Desember heropen, is dié in die Bedford-, Eastgate-, Fourways-, Rosebank- en Sandton City-winkelsentrum in en om Johannesburg, asook die een in die Gateway-winkelsentrum in Umhlanga aan die Noordkus van KwaZulu-Natal.
Dit kom nadat Super-Brands en Toy Kingdom die Suid-Afrikaanse franchise vir Hamleys bekom het.
Die winkel in die V&A Waterfront in Kaapstad sal dalk nie reeds op 1 Desember sy deure heropen nie, maar Cuan Chelin, uitvoerende hoof van Super-Brands, sê die plan is wel om die winkel teen middel Desember te heropen.
Die winkel in die Menlyn-winkelsentrum in die ooste van Pretoria gaan egter nie behou word nie.
Kort nadat Hamleys vroeg in 2019 te koop aangebied is, het Toy Kingdom en Super-Brands hul eerste aanbod daarvoor gemaak. Hulle het toe R16,5 miljoen aangebied.
Die aanbod is egter as te laag beskou en van die hand gewys. Hulle het daarna R23 miljoen aangebied, wat aanvanklik aanvaar is.
Reliance, wat Hamleys in Brittanje besit, het egter besluit om die franchise eerder te verkoop aan Antares, wat deur Rand Outfitters en Osbro besit word.
Hoewel Antares groot planne gehad het vir Hamleys en die nuwe winkel in Fourways in Desember 2019 met groot ophef geopen het, was hy egter weens die inperking genoodsaak om al die winkels einde Maart toe te maak.
Al die winkels is steeds toe. Netwerk24 het onlangs foto's geneem waarop dit gelyk het asof die winkels in Sandton City en Fourways nie net gesluit is nie, maar ook baie leeg is.
Stefan Steyn, die sakeredder wat by Hamleys aangestel is, sê die winkels is toe omdat 'n voorraadopname voor die heropening gedoen word.
Steyn sê Super-Brands en Toy Kingdom het Antares gedurende die staat van inperking genader en wéér 'n aanbod gedoen. Dit is onmiddellik aanvaar. Chelin wil egter nie sê wat die aanbod behels nie.
Hy het aan Netwerk24 gesê die plan is vir eers net om die winkels weer in bedryf te stel.
"Die winkels sal dieselfde aanbod as voorheen hê, met 'n paar opwindende nuwe produkte. Ons het ook groot planne vir die toekoms."